Nick Hækkerup (S), 2013-01-15:
Jeg må fastholde og insistere på, at vi overholdt det mandat, der var i forbindelse med Libyen.
Og succeskriteriet var i øvrigt der at undgå folkemord, hvilket lykkedes.
Dermed kom vi hele vejen igennem med den militære indsats, som fandt sted der.
Og det synes jeg der er grund til at være tilfreds med og stolt over.
Så lad mig sige, at jeg synes, at det er underligt, at Enhedslisten vil stille sig på et så isolationistisk synspunkt, at man siger, at fordi man mener, at der er andre steder, hvor tingene er gået galt, vil man nu vende det blinde øje til fornedrelse, til en halv million flygtninge, til overgreb mod mennesker – oven i købet efter at selv samme spørger for et øjeblik siden har konstateret, at det er en god idé at stoppe de fremrykkende islamister, og at det kun kan ske militært.
Nu efterlades man så i en situation, hvor der intet svar er på, hvordan det skal gøres.
For den vej, som vi anviser, er den vej, som det er muligt at gå for at nå det mål.
Tak for det.
Som nævnt har man, og det ved alle jo så rigeligt på nuværende tidspunkt, fra fransk side efterspurgt et dansk bidrag i form af et troppetransportfly til indsatsen i Mali.
Forsvaret har, og det synes jeg også at der er grund til at bemærke, været i stand til med kort varsel at gøre et C-130-herculestransportfly klart og sende det af sted.
Det danske bidrag vil udgøre ca. 40 personer inklusive piloter, to gange besætninger, loadmaster, støttepersonel til logistik, planlægning og vedligeholdelse samt forbindelsesofficer til relevante operative hovedkvarterer.
Det, og det har der også været lidt snak om under debatten i dag, som det danske fly skal foretage,
er jo transportopgaver.
Det inkluderer transport af personel og materiel.
Det kan f.eks. være pansrede køretøjer, reservedele og ammunition.
Så har der, som debatten har udviklet sig, tegnet sig et billede af, at der var en begrænsning til kun at kunne flyve med fransk personel eller fransk materiel.
Det er ikke tilfældet.
Sådan er begrænsningen ikke lagt i beslutningsforslaget.
Det vil være de relevante opgaver, som er bestemmende for, om der også skal transporteres personel fra f.eks. andre lande i regionen.
Det blev i øvrigt også påpeget af den konservative ordfører.
Det, der er forventningen indledningsvis, er, at flyet kommer til at flyve mellem Frankrig og hovedstaden i Mali, henholdsvis mellem Tchad og hovedstaden i Mali, og vil blive stationeret ved hovedstaden i Mali, hvor der i øvrigt er franske infanterisoldater, sådan at vi kan være nogenlunde sikre på, at der også bliver passet ordentligt på det.
Så har der også undervejs været nogle spørgsmål om, hvad tidshorisonten er for den indsats.
Ja, den tidshorisont, som Folketinget i dag forventeligt giver sin tilslutning til, er en udsendelse i op til 3 måneder, hvor flyet vil være under operativ kontrol af den franske chef for luftstyrkerne i regionen.
Det her er jo ikke et offensivt bidrag i den forstand, og derfor er flyet heller ikke udstyret med offensive kapaciteter.
Det er udstyret med kapaciteter til selvforsvar, ligesom det danske personel vil medbringe håndvåben til selvforsvar.
Dertil kommer så, at der er nogle opgaver, som ikke kan løses herhjemme i den mellemliggende periode, medmindre vi chartrer et andet fly, og derfor vil den samlede udgift forventeligt være omkring 14 mio. kr.
Det her er ikke – det her er ikke – en ufarlig mission.
I og med at vores herculesfly skal foretage transportopgaver, er det stadig væk transportopgaver, som bliver foretaget i en krigszone, hvor der er risiko for, at der vil blive skudt mod flyet, og hvor der er risiko for, at vores soldater i den yderste konsekvens vil kunne komme til at lide under de krigshandlinger, der finder sted.
Der vil selvfølgelig blive taget de forholdsregler, som overhovedet er mulige, men jeg synes, at vi her i Folketinget, når vi beslutter det, skal være opmærksomme på, at der er den risiko, når vi sender flyet af sted.
Så lad mig sige lidt til nogle af de bemærkninger, der har været faldet i løbet af debatten.
Bl.a. har jeg nu et par gange hørt, at situationen i Afghanistan efterlader et styrket og ikke et svækket al-Qaeda og et styrket og ikke et svækket Taleban.
Jeg ved ikke, hvor den oplysning kommer fra.
Det er ikke en oplysning, som kan bekræftes af efterretningsvæsenerne.
For så vidt angår Taleban, er vurderingen også den, at særligt i den sydlige og sydvestlige del af Afghanistan har den indsats, som er leveret, reduceret Talebans militære kapacitet.
Det har reduceret Talebans bevægelsesfrihed, det har reduceret den lokale indflydelse, og det har reduceret den kontrol, de overhovedet er i stand til at have med området.
Det er ikke det samme, som at der ikke er nogen problemer,
Så er det også blevet sagt et par gange, at FN-mandatet for vores indsats i Libyen ikke blev overholdt.
Det passer heller ikke.
Vi overholdt det FN-mandat, som vi var af sted med.
Det tror jeg er, hvad jeg skal sige om det.